Agar.io

Agar.io er et MMO-spill skapt av Matheus Valadares. I spillet styrer spillerne celler på en bane som forestiller en petriskål. Målet i spillet er å bli så stor som mulig ved å spise andre celler uten å bli spist av celler som er større enn ens egen. Navnet på spillet kommer fra stoffet agar, som blir brukt til å dyrke bakterier.
Kritikere roste spillet for å være enkelt og for konkurransen som utvikler seg, men ble kritisert for å være repetitivt. En nedlastbar versjon av spillet ble annonsert for Steam 3. mai 2015, mens mobilversjonen for iOS og Android ble sluppet ut 8. juli 2015 av Miniclip.
Agar.io endte opp med å bli svært populært i Tyrkia etter valget i juni 2015. Flere tyrkiske spillere viste frem sine politiske meninger i spillet gjennom spillernavnene sine. Det ble også vanlig å samarbeidet med andre spillere med lignende meninger. Noen tyrkiske politiske partier brukte spillet på reklameplakater som et støttesymbol.


== Spillet ==

Målet i Agar.io er å ha den største cellen i arenaen. Man kan få cellen sin til å vokse ved å spise små pelleter som er spredt utover arenaen, eller andre spilleres celler, uten å bli spist opp av andre. På høyresiden av skjermen er det en poengtavle som viser størrelsen på de ti største cellene i arenaen. Man starter med en veldig liten celle som kan bevege seg raskt, og etter hvert som cellen blir større beveger den seg saktere. Celler mister masse gradvis over tid, men dette er ikke lett å legge merke til med mindre cellen er uvanlig stor. Nettleserversjonen har fire forskjellige spillmoduser: alle mot alle, en lagmodus, en eksperimentell modus og en partymodus. Mobilversjonen har to spillmoduser: alle mot alle og «Rush». Det er mulig å endre utseendet på cellen sin ved å endre spillernavnet sitt eller ved å ta i bruk noen forhåndsbestemte skins.Utover arenaen finnes det virus. Disse kan dele større celler i flere biter, mens mindre celler kan gjemme seg bak de for å beskytte seg fra andre større celler. Virus blir plassert automatisk utover arenaen. Virus kan være farlige for større celler, siden å bli delt opp i flere biter kan gjøre det lettere for andre spillere å spise mindre deler av den oppdelte cellen før den kan samle seg igjen.Spillere kan dele cellen sin i flere biter. I nettleserversjonen deles cellen i to ved å trykke på mellomromknappen. Man kan dele cellen opp i max 16 deler. Dette kan gjøres for å lettere kunne spise andre mindre celler, bevege seg raskere; siden mindre celler beveger seg raskere enn større celler, eller for å unnslippe fra en vanskelig situasjon. Oppdelte celler samler seg etter hvert til en celle igjen.


== Utvikling ==
Agar.io ble først annonsert på 4chan 28. april 2015 av Matheus Valadares, da en 19 år gammel brasiliansk utvikler. Spillet ble skrevet i JavaScript og C++, og ble utviklet i løpet av et par dager. Valadares fortsatte å oppdatere og legge til nye ting i spillet, blant annet noen eksperimentelle spillmoduser. En uke senere ble spillet lagt inn på Steam Greenlight sammen med Valadares' annonsering at det vil bli en fremtidig gratis nedlastbar versjon av spillet. Han planla å legge til nye ting som ikke er med i nettleserversjonen av spillet, blant annet flere spillmoduser, flere tilpasningsinnstillinger og et kontosystem. Spillet er planlagt å bli lagt ut på Steam.8. juli 2015 ga Miniclip ut en mobilversjon av spillet for iOS og Android.


== Mottagelse ==
Agar.io ble godt mottatt. Spillet ble hovedsakelig rost for hvor enkelt spillet er og konkurranseelementene i spillet. Engadget beskrev spillet som en god «Survival of the fittest»-simulator. Toucharcade roste spillet for dets enkelhet, strategi og «personlighet».Spillet ble kritisert for å være veldig repetitivt, samt kontroller som var vanskelige å bruke på mobilversjonen av spillet. Tom Christiansen fra Gamezebo hadde blandede følelser som spillet, og sa at det var lite i spillet som fikk han til å få lyst til å spille mer, og at spillet generelt sett var veldig repetitivt.Ved hjelp av mange visninger på videodelingsplattformene  Twitch.tv og YouTube, endte Agar.io opp som en stor suksess. Nettsiden for spillet ble rangert som en av de tusen mest besøkte sidene i verden av Alexa, mens mobilversjonene ble lastet ned mer enn ti millioner ganger i løpet av den første uken etter at de ble sluppet ut.


=== Tyrkia ===
Under parlamentsvalget i Tyrkia i 2015 ble Agar.io brukt som et medium for politiske uttrykk; mange spillere formulerte sine holdninger om valget og annen politikk i Tyrkia ved å gi cellene sine navn etter sine meninger, blant annet ved å navndi dem etter politiske partier eller andre slike referanser. Dette førte til allianser i spillet mellom spillere med lignende politiske meninger, som endte opp med å sloss mot andre spillere med andre holdninger. Noen politiske partier i Tyrkia har brukt Agar.io på reklameplakater som et støttesymbol.Spillet har inspirert mange utviklere til å lage sin egen Agario.


== Referanser ==


== Eksterne lenker ==
(en) Agar.io hos MobyGames 
(en) Agar.io på Internet Movie Database 
(en) Agar.io hos Giant Bomb 
(en) Agar.io hos Internet Game Database